CELEX: C2007/211/41
Language: el
Date: 2007-09-08 00:00:00
Title: Υπόθεση C-305/07: Αίτηση για την έκδοση προδικαστικής αποφάσεως, την οποία υπέβαλε το Tribunale civile di Genova (Ιταλία) στις 2 Ιουλίου 2007 — Radiotelevisione Italiana SpA (RAI) κατά PTV Programmazioni Televisive SpA

8.9.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 211/22
            
         Αίτηση για την έκδοση προδικαστικής αποφάσεως, την οποία υπέβαλε το Tribunale civile di Genova (Ιταλία) στις 2 Ιουλίου 2007 — Radiotelevisione Italiana SpA (RAI) κατά PTV Programmazioni Televisive SpA
   (Υπόθεση C-305/07)
   (2007/C 211/41)
   Γλώσσα διαδικασίας: η ιταλική
   Αιτούν δικαστήριο
   Tribunale civile di Genova
   Διάδικοι στην υπόθεση της κύριας δίκης
   
      Προσφεύγουσα: Radiotelevisione Italiana SpA (RAI)
   
      Καθής: PTV Programmazioni Televisive SpA
   Προδικαστικά ερωτήματα
   
               1)
            
            
               Αποτελεί η φορολογική υποχρέωση η οποία επιβάλλεται σε όλους τους κατόχους συσκευών που έχουν τη δυνατότητα να λαμβάνουν μήνυμα ραδιοεκπομπής για τη χρηματοδότηση της δημόσιας υπηρεσίας τηλεοπτικής μετάδοσης, τόσο στο εθνικό όσο και στο τοπικό πλαίσιο, κρατική ενίσχυση υπαγόμενη στο άρθρο 87 της Συνθήκης ΕΚ;
            
         
               2)
            
            
               Σε περίπτωση καταφατικής απαντήσεως, μπορεί να κριθεί ότι δεν συμβιβάζεται με το κοινοτικό δίκαιο, λόγω εσφαλμένων στοιχείων ή εσφαλμένης εκτιμήσεως των πραγματικών περιστατικών, η απόφαση της Επιτροπής, η οποία κοινοποιήθηκε στον ιταλό Υπουργό Εξωτερικών στις 20 Απριλίου 2005 και με την οποία κρίθηκε ότι είναι εφαρμοστέα στα τέλη συνδρομής υπέρ της RAI η εξαίρεση του άρθρου 86, παράγραφος 2, χωρίς να ληφθεί υπόψη ότι:
               
                           —
                        
                        
                           η παραχωρησιούχος εταιρία ραδιοτηλεοπτικών μεταδόσεων παρέχει δημόσια υπηρεσία ραδιοτηλεοπτικών μεταδόσεων σε περιφερειακό επίπεδο χωρίς να έχουν καθοριστεί με περιφερειακούς νόμους και ειδικές συμβάσεις παροχής υπηρεσιών τα καθήκοντα δημόσιας υπηρεσίας τα οποία υποχρεούται να εκπληρώνει εντός του ωραρίου και στο δίκτυο προγραμματισμού που προορίζονται για τη μετάδοση περιεχομένου περιφερειακού ενδιαφέροντος·
                        
                     
                           —
                        
                        
                           λόγω μη υπάρξεως ορισμού των υποχρεώσεων δημόσιας υπηρεσίας δεν είναι δυνατόν να ελεγχθεί αν οι κρατικοί πόροι που προορίζονται για τη δημόσια υπηρεσία σε τοπικό πλαίσιο χρηματοδοτούν αποκλειστικά δραστηριότητες σχετικές με την εν λόγω δημόσια υπηρεσία·
                        
                     
                           —
                        
                        
                           η παραχωρησιούχος εταιρία ραδιοτηλεοπτικών μεταδόσεων δεν ανέλαβε με επίσημη πράξη συγκεκριμένες υποχρεώσεις δημόσιας υπηρεσίας, αλλά έλαβε απλώς τη γενική άδεια να παρέχει δημόσια υπηρεσία σε περιφερειακό επίπεδο·
                        
                     
         
               3)
            
            
               Γενικά, απαγορεύει το άρθρο 86 της Συνθήκης ΕΚ εθνική κανονιστική ρύθμιση η οποία, στην τοπική αγορά, προβλέπει αποκλειστική νομοθετική αρμοδιότητα των Περιφερειών για την επισήμανση νέων καθηκόντων περιφερειακής δημόσιας υπηρεσίας χρηματοδοτούμενων με κρατικούς πόρους, καθώς και την ανάθεση των εν λόγω νέων καθηκόντων αποκλειστικά στη RAI SpA, αποκλειομένης οποιασδήποτε διαδικασίας δημόσιου διαγωνισμού;